Senior aanklaer vas wat glo dossier ‘laat verdwyn’(Argieffoto: Unsplash) ŉ Hofbeampte van Oos-Londen wat glo omkoopgeld gevra het om saakdossiere te vernietig, is Maandag in hegtenis geneem. Brig. Tembinkosi Kinana, polisiewoordvoerder, sê die 50-jarige man – glo ŉ senior aanklaer – is aangekeer nadat berigte ontvang is oor verskeie dossiere wat sedert 2016 spoorloos by die landdroshof verdwyn het. Die ondersoek het twee sake van dronkbestuur ingesluit. In een van die sake is die slagoffer gevra om R20 000 vir die vernietiging van die dossier te betaal. “Die dossier het daarna verdwyn. Die polisie kon egter die dossier weer saamstel en was gereed om dit voor die hof te bring.” Kinana sê die verdagte het daarna sy slagoffer oortuig om nog R5 000 te betaal sodat die gerekonstrueerde dossier óók vernietig kan word waardeur hy vervolging kon vryspring. Die slagoffer het eindelik altesaam R25 000 betaal. Die ondersoek is reeds in 2019 deur die polisie se teenkorrupsie-eenheid van stapel gestuur en volgens Kinana het die verdagte die polisie geruime tyd ontwyk. Hy is vandeesweek met behulp van lede van die misdaadintelligensie-eenheid en die taakspan in hegtenis geneem nadat ŉ lasbrief vir hom uitgereik is. “Berigte van staatsamptenare wat betrokke is by korrupte bedrywighede is ontstellend,” het genl.maj. Thembisile Patekile, waarnemende provinsiale polisiehoof, gesê. Patekile sê daar word van hierdie mense verwag om wette te handhaaf, die beeld en hulpbronne van die regering te beskerm en te verseker geregtigheid geskied en dienslewering word nie in die gedrang gebring nie. “Dit is teleurstellend om te hoor dat juis hulle, wat soveel gesag het en mense is in wie vertroue geplaas word, op onskuldige en niksvermoedende burgers teer. Die reg moet sy gang gaan.” Die man word aangekla van korrupsie en dwarsboming van die gereg en verskyn na verwagting Donderdag in die Oos-Londense landdroshof.